જેવા મારા નસીબ. પાંડવો પણ જૂગટું રમવામાં દ્રૌપદીને હારી ગયેલા એમ માની મારા મનને મનાવી લઇશ. પણ, તારી છાતી ઉપર દેશદાઝના સ્લોગન લગાવી તું જે ઉડાઉડ કરે છે તે બંધ કરી દેજે. હૈયામાં દેશદાઝ હોય ને તો જ દેહ પર દેશદાઝના સ્લોગન લગાવવાના. મારો દ્રોહ તો હું સહન કરી લઇશ, પણ આ દેશદ્રોહને કોઈ સહન નહીં કરે. અમારી નારી જાતિના નસીબમાં તો આમ પણ દુ:ખ જ લખેલા હોય. લોકો તો પતંગને જ ઓળખે. આ ફીરકી ઉર્ફે ફદરીને ઓળખે કોણ? તું કપાય છે ત્યારે પણ લોક તો એમ જ કહેવાના કે પતંગ કપાયો. પણ તું કપાય છે? કપાવાનું તો અમારે… કપાય તો મારી દોરી છે, પણ જગત તારી જ નોંધ લેવાની… અંતમાં એટલું જ કહેવાનું કે તારી ઊંચી ઉડાનની ઘેલછાને કારણે જ હું ત્યકતા બની છું. આકાશનું આખું સામ્રાજ્ય હડપ કરવાની તાલાવેલીને કારણે જ હું ત્યકતા બની છું. મારા જેવી બીજી કોઈ ફદરી સાથે આવો વિશ્વાસઘાત નહીં કરતો જાલિમ…